Ritratt: L-Ajruport Internazzjonali ta' Malta  Read in English . Sal-aħħar ta' Ġunju, l-Ajruport Internazzjonali ta' Malta se jkun qed juri strixxuni b'appell għall-ħelsien mill-arrest tal-ġurnalist Belarussu Roman Protasevich. Dan qed jagħmluh b'kollaborazzjoni ma' numru ta' ajruporti Ewropej. F'post fuq Twitter, il-President tal-Parlament Ewropew David Sassoli esprima l-ferħ tiegħu għal dan, u qal li ħafna ajruporti ma beżgħux jagħmlu din is-sejħa fil-ġlieda għal-libertà. We must raise awareness and continue to put pressure on the Belarusian regime. #FreeRomanProtasevich #FreeSofiaSapega pic.twitter.com/kN4IzCFCWI — David Sassoli (@EP_President) June 4, 2021 Roman Protasevich, il-ġurnalist ta' 26 sena ġie arrestat flimkien mat-tfajla tiegħu wara li titjira ta' Ryanair lejn il-Litwanja ġiet iddevjata lejn il-kapitali Belarussa Minsk. Huma kienu fuq titjira li telqet mill-Greċja, meta ajruplan tal-militar intbagħat biex jeskortahom lejn l-ajruport ta' Minsk bl-iskuża li kien hemm theddida ta' bomba. L-arrest ta' Protasevich qanqal rabja mad-dinja kollha, u f'Mejju ġew organizzati protesti fil-Polonja u l-Litwanja, kif ukoll f'pajjiżi oħra fl-Ewropa, fl-Istati Uniti u fl-Awstralja. Il-ġemgħa fil-Polonja xejret il-bandiera tal-oppożizzjoni Belarussa, u għolliet kartelluni bil-kliem Libertà għall-Belarussja. L-arrest ta' ġurnalist fil- Belarussja: Protesti fil-Polonja u l-Litwanja Protasevich huwa magħruf għall-kritika tiegħu tal-President tal-Belarussja Alexander Lukashenko, li ma tax ir-riżenja tiegħu minkejja dimostrazzjonijiet fil-pajjiż. Il-pajjiż li kien parti mill-Unjoni Sovjetika, ilu mill-elezzjoni ta' Awwissu f'inkwiet politiku. Filwaqt li Lukashenko jgħid li rebaħ dik l-elezzjoni, l-Oppożizzjoni akkużatu li bagħbas l-elezzjoni favurih. Lukashenko, li ilu 27 sena fil-poter, ġie deskritt bħala l-aħħar dittatur tal-Ewropa. "Sanzjonijiet lill-Belarussja sakemm jinħeles kull kritiku tal-Gvern" – Il-PE B'reazzjoni għall-arrest, il-Parlament Ewropew appella lill-Unjoni Ewropea biex tagħmel sanzjonijiet fuq il-Belarussja sakemm jinħeles kull min ikkritika lill-Gvern ta' Lukashenko. Il-Parlament Ewropew jesprimi r-rabja tiegħu: Rabja għall-"hijack" ta' ajruplan biex jinħataf ġurnalist fil-Belarussja Il-Parlament Ewropew qal li l-elezzjonijiet fil-Belarussja kienu kkaraterizzati minn frodi, u saħqu li kull għajnuna finanzjarja lejn il-pajjiż għandha titwaqqaf biex ir-reġim Belarussjan jifhem kemm hi gravi s-sitwazzjoni. Ma' dan, il-Belarussja tista' titwaqqaf milli tieħu sehem f'avvenimenti sportivi bħall-Olimpjadi f'Tokyo, u kampjonati tal-futbol għall-istaġun illi ġej. Dan jista' jaffettwa wkoll il-kompetizzjoni tal-EURO 2020, li tibda llum, wara li l-MEPS appellaw lill-UEFA biex ma tagħtix drittijiet televiżivi lill-istazzjon nazzjonali Belarussu TVR, u minflok tagħtihom lill-istazzjon indipendenti Belsat TV. Intant f'Mejju, il-mexxejja tal-Unjoni Ewropea qablu fuq numru ta' sanzjonijiet fosthom l-għeluq tal-ajruporti u l-ispazju tal-ajru tal-Belarussja sakemm jinħeles Protasevich.